KLASA: Pp-437/23

URBROJ: 711-02-01/03-2024-12

Zagreb, 14. studenog 2024.

**TOMISLAV TOMAŠEVIĆ**

**gradonačelnik Grada Zagreba**

**Predmet: Tomislav Tomašević, gradonačelnik Grada Zagreba**

* obavijest, dostavlja se

Sukladno odredbi članka 32. stavka 1. podstavka 1. i članka 41. stavka 1. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu: ZSSI), obavještavamo Vas da je Povjerenstvo za odlučivanje o sukobu interesa (u daljnjem tekstu: Povjerenstvo) u sastavu Aleksndre Jozić-Ileković, predsjednice Povjerenstva te Ines Pavlačić i Ane Poljak, članica Povjerenstva, dana 14. studenog 2024., u odnosu na Vas **utvrdilo kako ne postoje pretpostavke za pokretanje postupka** vezano za moguću povredu odredbi ZSSI-a.

Povjerenstvo je dana 29. studenog 2023.g. zaprimilo neanonimnu prijavu u kojoj se u bitnom navodi da su „vlastodršci“ za doček Nove godine u Zagrebu unajmili grupu „Let 3“ kao glavne zabavljače za vjerojatno pozamašni iznos, a da se radi se o pogodovanju budući da su Ivana Kekin i njezin suprug prijatelji s članovima benda i njihovim suprugama, kao i Sandra Benčić, slijedom čega je Tomislav Tomašević navedenoj grupi namjestio angažman.

Člankom 41. stavkom 1. ZSSI-a propisano je da Povjerenstvo može pokrenuti postupak po službenoj dužnosti te povodom vjerodostojne i osnovane prijave o mogućoj povredi toga Zakona.

Sukladno članku 42. stavku 1. ZSSI-a, kada Povjerenstvo utvrdi da su ispunjene pretpostavke za pokretanje postupka iz članka 41. stavka 1. toga Zakona, dužno je o tome obavijestiti obveznika, kao i o činjeničnim utvrđenjima.

Uvidom u Registar obveznika, kojeg ustrojava i vodi Povjerenstvo, utvrđeno je da obveznik Tomislav Tomašević obnaša dužnost gradonačelnika Grada Zagreba od 04. lipnja 2021.g. slijedom čega je isti dužan postupati sukladno odredbama ZSSI-a.

Povjerenstvo je od Grada Zagreba zatražilo podatke je li Grad Zagreb angažirao glazbeni sastav „Let 3“ za doček 2024.g. u Gradu Zagrebu te ukoliko jest, je li za navedeno raspisan javni natječaj, kako je isti proveden te tko je sudjelovao u postupku natječaja, ukoliko javni natječaj nije proveden na koji način je izabrana upravo navedena glazbena skupina, je li postojala preporuka za izbor navedene glazbene skupine te ukoliko jest tko je navedenu preporuku dao, jesu li na isti način odnosno temeljem istog postupka birani izvođači i za proslavu 2022.g i 2023.g. te poznaje li gradonačelnik Tomislav Tomašević osobno članove glazbene skupine „Let 3“, je li s istima ranije surađivao i ostvarivao privatne poslovne odnose te je li s istima u odnosu srodstva ili prijateljskom odnosu.

Grad Zagreb odgovorio je dopisom KLASA: 008-02/24-001/1, URBROJ. 251-02-02/005-24-9 od 12. siječnja 2024.g. navodeći da je Gradski ured za kulturu, međugradsku i međunarodnu suradnju i civilno društvo (dalje Ured), a s obzirom da je band „LET 3“ predstavljao Republiku Hrvatsku na Eurosongu 2023.g., kao i s obzirom na dugotrajnu popularnost benda na domaćoj sceni, dana 19. lipnja 2023.g. uputio molbu Turističkoj zajednici Grada Zagreba da angažira navedeni sastav kao glavnog izvođača na dočeku Nove godine na Trgu bana Jelačića. Nadalje, navodi se da je gradonačelnik dana 06. prosinca 2023.g. donio Zaključak o sklapanju sporazuma o suorganizaciji navedene manifestacije. U navedenom zaključku navodi se da će kasnije biti sklopljen Sporazum koji je i sklopljen 21. prosinca 2023.g. te je u istom navedeno da je Turistička zajednica organizator, a Grad Zagreb suorganizator navedene manifestacije. Turistička zajednica je snosila troškove za izvođače te temeljem molbe Ureda angažirala Let 3. Nadalje, navodi se i kako je godinu dana ranije, za doček 2023.g. procedura bila identična, a Ured je predložio izvođača „Pips Chips i Videoclips“, dok je za doček 2022.g. Ured predložio band „Psihomodo pop“ za čiji je angažman bio zadužen Gradski ured za gospodarstvo, energetiku i zaštitu okoliša, a sudjelovao je i Kulturni centar Travno koji je bio zadužen za dio programa koji se odnosio na izvođače „A“ strane. Zaključno, ističe se da prema saznanjima Ureda gradonačelnik nije imao nikakve privatne odnose s članovima grupe „LET 3“, a ne postoje niti saznanja o prijateljskim odnosima između istih.

Iz dostavljene dokumentacije razvidno je da obveznice Ivana Kekin i Sandra Benčić nisu sudjelovale u postupku izbora izvođača za doček 2024.g.

Nadalje, Povjerenstvo je od Grada Zagreba zatražilo podatak postoji li propis kojim je uređena procedura za izbor izvođača na dočeku Nove godine.

Grad Zagreb odgovorio je dopisom KLASA: 008-02/24-001/1, URBROJ: 251-02-02/005-24-13 od 30. kolovoza 2024.g. kako ne postoji opći akt kojim je uređena procedura izbora i angažiranja novogodišnjih izvođača već je navedeno provedeno sukladno načinu kako je opisano u ranijem dopisu.

Člankom 7. c) ZSSI-a propisano je da je obveznicima zabranjeno zlouporabiti posebna prava obveznika koja proizlaze ili su potrebna za obavljanje dužnosti.

Povjerenstvo ističe kako iz dostavljene okumentacije proizlazi kako je glazbena skupina „LeET 3“ angažirana na temelju iste procedure koja se primjenjivala i u ranijim godinama obveznikova mandata, slijedom čega nije razvidno da bi obveznik, radi angažiranja određene glazbene skupine, zlouporabio svoja posebna prava i tako istoj osigurao materijalnu korist.

Štoviše, Povjerenstvo ističe kako je iz dopisa Grada Zagreba razvidno da ne postoji odnos povezanosti u smislu čl. 5. stavka 6. ZSSI-a između obveznika i glazbene skupine „LET 3“, slijedom čega je Povjerenstvo utvrdilo kako nisu ispunjene pretpotavke za daljnje vođenje ovog postupka.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznik Tomislav Tomašević, osobnom dostavom
2. Na znanje podnositelju
3. Objava na internetskoj stranici Povjerenstva
4. Pismohrana